1Makkedai PUWANGNGE, "Cilakani sining pamimpinna Yéhuda, nasaba maronta’i mennang lao ri Iyya. Naccowériwi mennang rancana-rancana iya tenniyaé rancana-Ku. Natékéngngi mennang assijancing iya siéwaé sibawa élo-Ku. Nasitenre-tenre’na dosana mennang.
2Laowi mennang ri Maséré temméllauwi apettuk-Ku. Mallinrungngi mennang ri Maséré sibawa mamménasaiwi pattulunna arung Maséré.
3Iyakiya iyaro arungngé pajuléiwi matu mennang, sibawa allinrungeng iya namménasaiyé polé ri Maséré dé’ naduppai matu.
4Namuni sining surona Yéhuda lettu’ni ri kota-kotana Zoan sibawa Hanes ri Maséré,
5sininna tauwé mancaji masirii matu nasaba purai nattuwang bangsa iya dé’é nakkéguna untu’ mennang. Iya nalolongengngé mennang tenniya asarong iyaré’ga pattulung, sangadinna pappakatuna."
6Makkuwaniyé sining pasenna PUWANGNGE passalenna sining olokolo iya monroiyéngngi tana yattang, "Sining suroé patékériwi kaleddé’na nenniya untana mennang sibawa hadiya-hadiya, nainappa nalléttoi daéra iya pennoé abala iya naonroiyé singa, ula mamoso sibawa naga mappanni. Iyaro sining hadiyaé nakkasuwiyangengngi lao riséuwaé bangsa iya dé’é naulléi tulungngi mennang.
7Paracuma bawang bantuwanna Maséré. Rimakkuwannanaro Utellai Maséré, ‘Naga iya dé’é nabbahaya.’"
8Nasuroka Allataala mokii jana umma’-Na ri laleng séddié bobbo selaku papparéngngerang untu’ mannennungeng.
9Saba’, mennang ritu bangsa iya pojiyéngngi maronta lao ri Allataala, napoji mabbellé sibawa dé’ naengka namaélo méngkalingai pappagguruwanna PUWANGNGE.
10Makkedai mennang lao risining nabié, "Tutu’i témummu! Aja’ mupowadai lao ri idi aga iya tongengngé, iyakiya aga iya macinnaé riyéngkalinga. Leppessakki tette mannawa-nawa.
11Anyingkiri’no sibawa alano laleng laing. Aja’ mugangguki sibawa Allataala mapaccinna Israélié."
12Rimakkuwannanaro makkeda makkuwaiyé Allataala mapaccinna Israélié, "Musampéyangngi ada-adakku namuwattuwangngi patenre’é nenniya pabengnguwangngé.
13Rimakkuwannanaro pasalako. Pada-padako témbo matanré iya mallesse’é polé ri yasé liyawa; sibawa tennasenna-senna bawang maruttukko matu.
14Mareppo’ko matu pada-pada lowa tanaé iya mareppa’é tassiya-siya, angkanna ri yelle’na reppa’na dé’gaga iya weddingngé ripaké untu’ mala bara api polé ri dapurengngé iyaré’ga untu’ séro uwai polé ri kullangngé."
15PUWANG Iya Pommatanré, Allataala mapaccinna Israélié, makkeda lao ri umma’-Na, "Toba’no sibawa tette tennang, na-Upassalama’ko matu. Ateppe’no ri Iyya sibawa ati iya amangngé, na-Upéwatangiko matu." Iyakiya dé’ mumaélo!
16Mala mébbuko rancana untu’ lari polé ri balié sibawa tonangi anyarang iya magattié. Makessinni! Mémeng matti harusu’ko lari! Mupikkiri’i iyaro anyarammu cuku’ kencang larinna, padahal sining pallellummu mabéla lebbi gattina.
17Sisebbu tau lari matu mitai ancamanna séddié tau balié, sibawa ancamanna lima tau mébbuko lari maneng. Polé ri pasukammu banna monroi séddi alliri bandéra ri tompo’na bulu-bulué.
18Namuni makkuwaro, natajengngi PUWANGNGE wettunna untu’ mappaitangngi paressé babuwa-Na lao ri iko. Sadiyai untu’ mamaséiko. Saba’ PUWANGNGE iyanaritu Allataala iya pogau’éngngi aga iya teppa’é. Masennangngi tau iya mamménasaé ri Aléna.
19Eh iko iya monroé ri Yérusalém, dé’ mumatteru matu teri. Maressé babuwai PUWANGNGE, sibawa nabaliko masitta rékko mangobbiko méllau tulung ri Aléna.
20Nawérékko PUWANGNGE wettu accobang iya matane’é untu’ majara’ko. Iyakiya makkekkuwangngé Aléna ranrekko angkanna mupéneddingiwi ahadéréken-Na.
21Rékko lésséko polé ri lalengngé, paéngkalingai matu ri monrimmu saddan-Na iya makkedaé, "Iyanaé lalenna; accowérini iyaé lalengngé."
22Dato-dato barahalamu iya mallapi péra’é sibawa ulaweng mubuwangngi matu pada-pada roppo’é, namuwakkedato, "Eddé’no polé ri aléku!"
23Rékko mampoko biné, kiringngi matu PUWANGNGE bosi kuwammengngi natuwo matu iyaro biné sibawa powassélé éngngalang iya maonaé. Untu’ Olokolo’mu tassadiyai matu padang wella iya malowangngé.
24Saping lai sibawa kaleddé iya rakkalaéngngi dare’mu manréi matu inanré olokolo iya kaminang makessingngé iya ripassadiya secara dé’ padanna.
25Ri esso rikeppunna sining bénténna balimmu sibawa riyuno sining taunna, tungke bulu sibawa bulu-bulué passui matu ana’-ana’ salo.
26Mattappai matu kétengngé sittajang mata essoé, sibawa mata essoé leppi wékkapitu matu lebbi macakka naiya biyasaé, pada-pada tajanna pitué esso ripaddeppungeng mancaji séddi. Iya manennaro kajajiyangngi matu wettunna PUWANGNGE bebbe’i sibawa pasauwi sining lona umma’-Na iya puraé nacalla.
27Akuwasanna sibawa arajanna PUWANGNGE paitai polé mabéla. Api sibawa rumpué mappaitangngi cai-Na. Mabbicarai sibawa mennang, sibawa ada-adan-Na mattunui pada-pada apié.
28Nasuroi angingngé poddiyoloiwi pada-pada lémpe’é sittanré ellongngé iya malirengngéngngi sini-sininnaé. Napaccappui bangsa-bangsaé, sibawa rusa’i sining rancanana mennang iya majaé.
29Iyakiya iko, umma’na Allataala, marennui matu sibawa makkélong pada-pada ri wenni ramé-ramé agamaé. Mariyo-riyoko matu pada-pada sining tau iya joppaé sibawa riyaccowéri ri solingngé mattuju ri Bolana PUWANGNGE, pangéwainna Israélié.
30Napparéngkalingangngi matu saddanna PUWANGNGE iya marajaé, sibawa tungke tau napéneddingiwi matu akuwasan-Na iya héba’é. Cai-Na papoléi matu api iya paangurengngé, bosi raja, bosi batu sibawa anginraja.
31Tassélengngi matu tau Asyur-é rékko naéngkalingai saddanna PUWANGNGE sibawa napéneddingiwi pahukkungen-Na iya matane’é.
32Ri wettu napéneddinginna mennang sining pakkunruna, massennas-sennangngi umma’na PUWANGNGE sibawa musi’ genrang sibawa kacapi. Aléna Allataala mammusu matu méwai tau Asyur-é.
33Riyilopa napura napassadiya onrong attunung untu’ arung Asyur. Iyaro onrongngé maliyung sibawa malowang, mallise aju tunung iya maggoppo-goppoé. PUWANGNGE palluwa’i matu sibawa masseppungengngi nappase’-Na pada-pada salo belérangngé.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn